Na podlagi 57. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE in 202/21 – odl. US) in 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A in 202/21 – odl. US)

**Ministrstvo za pravosodje, Uprava Republike Slovenije za izvrševanje kazenskih sankcij,**

objavlja javno objavo za zasedbo prostega strokovno-tehničnega delovnega mesta za nedoločen čas, in sicer:

**SREDNJA MEDICINSKA SESTRA S SPECIALNIMI ZNANJI (šifra DM 5155) v Zavodu za prestajanje kazni zapora Koper, Sektorju za tretma, Oddelku za vzgojo**

Kandidati, ki se bodo prijavili na prosto strokovno-tehnično delovno mesto, morajo izpolnjevati naslednje pogoje:

* srednje tehniško in drugo strokovno izobraževanje/srednja strokovna izobrazba – področje izobraževanja (KLASIUS): interdisciplinarne izobraževalne aktivnosti/Izidi, pretežno zdravstvo in socialna varnost (098) ali zdravstvena nega in babištvo (0913);
* najmanj 6 mesecev delovnih izkušenj;
* znanje uradnega jezika;
* višja raven znanja jezika narodne skupnosti - italijanskega jezika;
* opravljen strokovni izpit;
* vozniško dovoljenje B kategorije.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Delovno področje:

* izvajanje zdravstvene nege zaprtih oseb in celostna obravnava
* vodenje zdravstvene dokumentacije
* sodelovanje na vseh skupinskih oblikah dela
* izvajanje intervencij psihiatrične zdravstvene nege v okviru strokovne izobrazbe
* evidentiranje postopkov in intervencij zdravstvene nege
* zdravstveno vzgojno delo (individualno, skupinsko) z zaprtimi osebami v okviru strokovne izobrazbe
* sodelovanje ob izrednih dogodkih, ki nastanejo zaradi varovanja in nadzora pri izjemno zahtevnih zaprtih osebah in pomoč pri zagotavljanju zdravstvene nege
* sodelovanje pri obravnavi odvisnosti
* sodelovanje pri izvajanju osnovnega in preventivnega zdravstvenega varstva v ambulanti
* nabava in izdaja zdravil z vsemi evidencami
* izvajanje in pomoč pri izvajanju usposabljanja in obnavljanja znanj iz nudenja prve pomoči zaposlenim v upravi
* druge naloge enake ali podobne zahtevnosti s širšega področja dela.

Posebnosti delovnega mesta: delo v dveh izmenah, pooblaščena uradna oseba, dodatno obvezno pokojninsko zavarovanje, stalnost.

Prijava na prosto delovno mesto mora vsebovati:

1. izjavo kandidata o izpolnjevanju pogoja glede zahtevane stopnje izobrazbe, iz katere mora biti razvidna stopnja in smer izobrazbe, datum (dan, mesec in leto) zaključka izobraževanja ter ustanova, na kateri je bila izobrazba pridobljena;
2. izjavo kandidata o vseh dosedanjih zaposlitvah, v kateri kandidat navede datum sklenitve in datum prekinitve delovnega razmerja pri posameznemu delodajalcu, ter kratko opiše delo, ki ga je opravljal pri tem delodajalcu in navede zahtevano stopnjo izobrazbe na tem delovnem mestu;
3. izjavo kandidata, da ima znanje uradnega jezika;
4. izjavo kandidata, da ima višjo raven znanja jezika narodne skupnosti - italijanskega jezika;
5. izjavo kandidata o izpolnjevanju pogoja glede strokovnega izpita;
6. izjavo kandidata, da ima vozniško dovoljenje B kategorije;
7. pisno izjavo kandidata, da za namen te javne objave dovoljuje Zavodu za prestajanje kazni zapora Koper pridobitev podatkov o izpolnjevanju pogojev za zasedbo delovnega mesta iz uradnih evidenc.

V primeru, da kandidat s pridobitvijo podatkov iz uradnih evidenc ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis, ter da kandidat v njej poleg formalne izobrazbe navede tudi druga znanja in veščine, ki jih je pridobil.

**Prednost pri izbiri bodo imeli kandidati z relevantnimi izkušnjami iz zdravstvenega področja.**

Strokovna usposobljenost kandidatov se bo presojala na podlagi navedb v prijavi, priloženih izjav k prijavi, z osebnim razgovorom in psihološkim preverjanjem ustreznosti kandidatov.

Pri ugotavljanju izpolnjevanja predpisanega pogoja za višjo raven znanja italijanskega jezika se kot dokazila upoštevajo:

* zaključena osnovno šolska obveznost na dvojezični osnovni šoli in končana srednja šola, kjer je bil eden od jezikov tudi italijanski jezik;
* končana srednja šola, kjer je bil eden od jezikov tudi italijanski, pri čemer oseba predhodno ni končala dvojezične osnovne šole in izpit na dodiplomskem ali podiplomskem študiju iz italijanskega jezika;
* zaključen dodiplomski študij italijanskega jezika;
* šolanje v drugi državi, kjer je italijanski jezik materni jezik;
* certifikat oziroma potrdilo o višji ravni znanja jezika narodne skupnosti (italijanski jezik).

Prijava na prosto delovno mesto mora biti obvezno pripravljena na obrazcu, ki je priloga te objave z natančno izpolnjenimi vsemi rubrikami in podpisanimi izjavami.

Z izbranim kandidatom bo sklenjena pogodba o zaposlitvi za delovno mesto srednja medicinska sestra s specialnimi znanji za nedoločen čas, s polnim delovnim časom in trimesečnim poskusnim delom. Izbrani kandidat bo delo opravljal na sedežu Zavoda za prestajanje kazni zapora Koper Ankaranska cesta 3, Koper oziroma na celotnem območju delovanja zavoda.

Kandidat vloži prijavo v pisni obliki, na priloženem obrazcu Vloga za zaposlitev, ki jo pošlje v zaprti ovojnici z označbo »**Javna objava – srednja medicinska sestra s specialnimi znanji v ZPKZ Koper, št. 110-83/2022**« na naslov: Zavod za prestajanje kazni zapora Koper, Ankaranska cesta 3, 6000 Koper, in sicer v roku deset (10) dni po objavi na enotnem portalu državne uprave GOV.SI oziroma na spletni straniZavoda Republike Slovenije za zaposlovanje. Za pisno obliko prijave se šteje tudi elektronska oblika, poslana na elektronski naslov: zpkz-kp@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri obveščeni pisno. Obvestilo o končanem postopku javne objave bo objavljeno na enotnem portalu državne uprave GOV.SI: <https://www.gov.si/zbirke/delovna-mesta/>.

Informacije o izvedbi javne objave daje ga. Tijana Despinić Furlan, telefon 05/ 610 04 70, informacije o delovnem področju pa daje vodja Oddelka za vzgojo ga. Mirjana Petrović, telefon 05/ 610 04 70.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.